داريجة

لّوغة لمغريبية ولّا اللهجة لمغريبية ؤلا دّاريجة لمغريبية، هي وحدا من لوغات لي كايهدرو بيها لمغاربا. دّاريجة د لمغريب قريبة بزاف للدارْجة د دزاير، و كاتشبه شوية تا للدارْجة ديال تونس. دّاريجة د لمغريب عندها تركيب لغوي جاي من العربية، [] و لكلمات من العربية وبعض الكلمات لامازيغية. فالتاريخ ديالها تاترات ب بزاف د لوغات منها لبرتغالية ولفرانساوية وصبليونية. ف دّوستور د لمغريب، لّوغة لامازيغية ؤ لّوغة لعربية هوما بجوج لوغات رسمية ف لبلاد، ولاكين ماكاينش وضوح واش هي لعربية لفصحى ؤلا دّاريجة. لفصحى كاتخدًم فشي حوايج رسمية بحال لخطب دينية ولوراق د لادارات ولاخبار د تلفازة. دارجة تاتخدًم ف لحياة ليومية، ؤ كاتستعمل بزاف ف لبرامج ترفيهية ديال تلفازة ؤ سّينيما ؤ لاشهارات ؤ ف لپيرمي. كاين بزاف ديال لهجات ف دارجة، و كلهم تيفهمو بعضياتهم مزيان. لهجات ديال الدار البيضا والرباط وفاس هوما لي معروفين بزاف، وكايتستعملو فوسائل لاعلام كتر من لاخرين بحال ديال طنجة و وجدة. الداريجة كيهضرو بيها 90، 9% د لمغاربا على حساب لاحصاء لعام د 2014، بما فيهوم لي هي لوغة لام ديالهوم، و لي على حساب موقع اتنولوݣ كيشكّلو 84% ديال لمغاربة (2019). لوغة لام لاخرا لي كاينا هي لوغة لامازيغية (26، 8% د لمغاربا على حساب لاحصاء الرسمي). بزاف ديال ناس لي لوغة لام ديالهم هي لامازيغية تعلمو دارجة من بعد و لاو تايعرفو يهضرو بيها. السمية. ف التخدام لعام كيݣولو الناس بلي كيهضرو "الداريجة"، ؤلا بلي كيهضرو "لعربية". ف الصحافة و ف لاداب و تا ف لابحات لعلمية كاتسمى ب لموقابيل ديال "الداريجة لمغريبية"، "لعربية لمغريبية"، ؤلا "اللهجة المغربية". محمد لمدلاوي لمنبهي سمّاها "العربية الدارجة" ف كتابو ب نفس لعنوان. كاين لي كيسمي الداريجة "اللوغة لمغريبية" ؤلا لمغريبية. ف بعض لمكتوبات لقديمة كانت كاتسمى "لعربية لمورية" "Moorish Arabic". لاصل ديالها. كلمة "دَارِجَة"، لجمع ديالها "دوارج"، ف لعربية لفصيحة كاتعني لهجة مهضورة، يعني ضد لوغة مكتوبة. بشكل عام، كلمة "دارج" ف لعربية كاتعني شي حاجة عتيادية و متداولة (متلا "لباس دارج"، "طعام دارج"). لفيعل "دَرَجَ" ف لعربية عندو بزاف د لمعاني، منهوم "شاع"، "نتاشر"، "طلع". و ف دّاريجة كانݣولو "درّج كلامك باش يفهموك نّاس"، بمعنى وضّحو و سهّلو ف لفهامة. تّاريخ. علا مر تّاريخ كانو لمغاربة كيهضرو لوغات مختالفين، علا حساب لمؤترات تّاريخية ؤ لعسكرية ؤ تّقافية لّي دازت منها لمنطقة. ماعرفناش اينا لوغة هضرو بيها لمغاربة ف عصور قديمة بزاف، ولاكين معا لبدية د لعصر نّيوليتي (هادي 5000 عام) كانو لمغاربة ديجا كيهضرو شكل قديم من شكال لامازيغية. ف لعصر د لحديد لّي جا موراه، كنلقاو بلي لّوغة لبونيقية ؤلا لفينيقية د قرطاج ولات متداولة ف لمدون كا لوغة د دّين ؤ تّقافة ؤ لادارة، ولاكين لاي درجة كانت كاتّهضر، ماشي مؤكد حاليا. برّا لمدون كانت لامازيغية مسيطرة بلا منازع. ليونانية لقديمة كانت حتا هيّا عندها وجود كا لوغة ديال تّداول تّقافي ؤ لبيع ؤ شرا. ف لعصر رّوماني كنلقاو بلي وقع نتيقال ل لّاتينية كا لوغة د لادارة ؤ تّداول. هاد لمرة كاينين بزاف د لادلة بلي كانت متداولة بين نّاس ف لمدون، لّي كانو كيهضرو بيها كا لوغة د لم ديالهوم. ؤ مرة خرة، لامازيغية بقات هيّا لّوغة لّولة د لمغاربة برا د لمدون، ؤ ماشي مستبعد تكون كانت متداولة حتا ف لمدون كيفما دابا. لبونيقية كانت بدات كتختافي ديجا معا دّخول د رّومان، ؤ اخر لاتار ديالها ف شمال افريقيا كنلقاوهوم ف لقرن رّابع لميلادي. معا دّخول د ليسلام ل لمغريب، كيتزاد رافد جديد هوّا لعربية ؤ تاتير لمشرقي لّي جابتو معاها ديال لوغات بحال لفاريسية لّي لعربية ديجا كانت متاترة بيها. دّاريجة تطورات من لعربية (سيرتو لّهجة د موضار) ولاكين ماشي مستبعد، تكون جزئيا تطورات من لّهجة لقديمة د لمدون لّي كانت مخلطة معا لّاتينية. كنلقاو اتار بلي لّاتينية بقات مهضورة عند شي بعضين حتال لقرن 12 لميلادي، ؤ كانو ناس كيخلطوها معا لعربية. هادشي سيرتو ف لاندالوس لّي كانت متيداد ديال لمغريب ف داك لوقت، ؤ باقي من بعد غادي تلعب دور ف تّطور ديال دّاريجة. دّخول ديال بني هلال ؤ جماعتهوم دار تحول كبير ف تّقافة د شمال افريقيا ؤ د لمغريب ب شكل خاص، ماشي حيت جاو ب اعداد كبيرة بزاف كيفما كيعتاقدو لبعض، مي حيت لهجومات لي دارو علا لمدون، دفعو نّاس د لمدون لّي كانت ديجا معربة، باش تهرب ل لعروبيات، شّي لي دخل لعربية ل لمرة لّولة ل لمجال لقروي، ؤ زيد علا هادشي لستيقرار ديالهوم ب موافقة ديال سّلاطين د لمغريب ف مناطق بحال دكالة، شاوية ؤ لغرب، لّي بدات كتعرب من داك لوقت، وخا اغلبية د سّكان لؤصول ديالهوم بقات محلية امازيغية. تّفاعل مابين لامازيغية ؤ لعربية د لمغريب (دّاريجة) بقا مستامر هاد لقرون كاملين ؤ ماعمرو حبس. كاينين ليسانيين بحال محمد بودهان لّي ݣاع كيعتابرو بلي دّاريجة ماشي لوغة لّي جابوها لمهاجرين لعرب، مي هيّا لعربية لّي تعلمو ليها لامازيغ، ؤ نطقوها ب لّكنة ديالهوم، ؤ دخلو ليها اساليب ؤ تراكيب لّي ماكانلقاوهاش ف لعربية، ولاكين هيّا طرجمة حرفية ل تعابير امازيغية. ليهود لمغاربة بقاو ملي جاو هادي 2500 عام كيستعملو لّوغة لعبرية ف لمجال دّيني ؤ ف لهضرة ديالهوم، ؤ معا مرور زّمان تطورات عندهوم لهجة نقدرو نسميوها دّاريجة ليهودية. معا طّرد د لموريسكيين ؤ لهجرة ديالهوم ل مدون بحال سلا ؤ تطوان كيتزاد تاتير د لعربية د لاندالوس ؤ لموزارابية، لّي كاتشبه خليط مابين سّپنيولية ؤ لعربية. ؤ ب لحتيكاك معا لعتمانيين كنلقاو بلي مصطلحات اصلها تركي دخلات ل لهضرة د لمغاربة سيرتو ف لمجال لعسكري، بحال "قشلة "، "نيشان"، "باشا"، ؤ غيرهوم. ف لفترة لحديتة، لحتيلال لفرانساوي ؤ سّپنيولي دخل مصطلحات جداد من هاد جوج لوغات ل دّاريجة، سيرتو من لفرانساوية ف داكشي د طّيكنولوجيا، ؤ هاد تّاتير ستامر حتا مورا لستيقلال. تّعميم ديال تّعليم ؤ لاعلام ف لمغريب زاد من تّاتير د لعربية ؤ لفرانساوية، ؤ حتا نّݣليزية مؤخرا. لهجات. تكونات لوغة لمغريبية من بزاف ديال لّهجات لي جاو من جوج ديال لمجموعات مختالفين وراتيا لّي هوما: لقبلهيلالية ؤ لهيلالية. تاتير د لامازيغية كان كبير حتا هوّا سيرتو قبل لفترة د لستيعمار، ؤ باقي مستامر سيرتو من نّاحية د لبنية ؤ تّركيب د لجمل ؤ شي كلمات. كاينين مؤترات خرين بحال لستيعمار براسو، ب زّيادة د كلمات اصلها سپنيولي (لّي ب حكم لقرب لجغرافي تقدر تكون دخلات ديجا قرون قبل) ؤلا فرانساوي، ؤ قبل من داكشي لهجرة ديال لموريسكيين ل لمغريب، ؤ تّبادل معا لعتمانيين لاتراك سيرتو ف داكشي ديال لحرب. هادشي كولو مااتّرش علا لمناطق كاملين ب نفس طّريقة ؤلا ب نفس دّرجة، ؤ معا تّراكم ديالو، عطانا لهجات مختالفين ديال دّاريجة علا حساب لمناطق، ؤ حتا لمستوى لجتيماعي ؤ لمعرفي. لكلمات. كاتميز لّوغة لمغريبية بتكوينها لّي متاتر ب لّوغة لامازيغية. من بعد دخول لاسلام ل لمغريب، بقاو بزاف ديال الناس كايهضرو ب لامازيغية. ؤ ف لفترة ديال سياسة تّعريب، بزاف ديال لامازيغ ولاو كايهضرو جوج لوغات ل اجيال قبل ما يخليو لوغتهوم ويبداو يخدًمو لعربية بوحدها، ولاكين بقاو متاترين ب لّوغة لامازيغية هاد تّاتير لي كايتزايد من شّرق ل لغرب ديال شمال افريقيا، ؤ كيوصل ل لاوج ديالو ف لمغريب، شي لي خلا لّوغة لمغريبية تاتر بزاف ب لامازيغية كثر من لاخرين. لّهجات د لمدون لقدام تاترات ب صّبليونية حيتاش سكنو فيها بزاف د نّاس ديال لاندالوس ؤ لموريسكيين لّي كانو كايهضرو ب صّبليونية ؤلا لموزارابية. كلمات اصلها عربي. اغلبية د لموعجام د دّاريجة اصلو من لعربية. معا تّعميم ديال لاعلام ؤ تّعليم لعومومي ف لمغريب، كنلقاو بلي كلمات جداد دخلو من لعربية بحال كلمة "حداتة" لّي ولات كتستعمل كتر من "تاعصريت" لّي كانو كيخدمو لمغاربة، ؤلا من لهجات/لوغات عربية خرة بحال لمصرية، بحال كلمة "بلطجي". هادي ليستة د بعض لكلمات لّي متداولين بزاف ؤ جايين من لعربية: كلمات اصلها امازيغي. طرف كبير من لموعجام د دّاريجة لي عندو علاقة ب لفلاحة، ب لرض، ب لبحر ؤلا لحيوانات لّي كيعيشو فيهوم، جاي من لامازيغية. هادي من بين لاسباب علاش نّاس د لمدون كيجيهوم تّاتير د لامازيغية قل من ما هوّا ف لواقع، حيت بزاف د هاد لكلمات ماكيتستعملوش ف لمجال لحضري. هادي ليستة د بعض لكلمات لمتداولة ف دّاريجة اصلها من لامازيغية: كلمات اصلها فرانساوي. معا لستيعمار لفرانساوي ل لمغريب كتبدا لفرانساوية تاتر علا لهضرة د لمغاربا، سيرتو ف سّميات د طيكنولوجيات لّي ماكانوش معروفين عند لمغاربا قبل. هاد تّاتير بقا مستامر حتا مورا لستيعمار حيت لفرانساوية بقات داخلة ف تّعليم ؤ لاعلام ؤ لقتيصاد د لمغريب بشكل كبير. هادو 10 د لكلمات اصلهوم فرانساوي متداولين بزاف: كلمات اصلها سپنيولي. بحوكم لقرب لجغرافي ؤ تّاريخ لمشترك كنلقاو بلي كلمات كتيرة دخلات ل دّاريجة من سّپنيولية، يمكن من لقرون لوسطانية، لبعض منها يقدر يكون دخل علا طريق لموزارابية لّي كانو كيهضرو بيها شي موريسكيين. كنلقاو هاد تّاتير كتر ف دّاريجة شّمالية، ولاكين كاينين كلمات د سّپنيولية لّي دخلو ل دّاريجة بشكل عام، من بينهوم هاد 10 د لكلمات: كلمات اصلها تركي. ف لمجال لعسكري لمغريب خدا بزاف د لاساليب ؤ طّرقان ديال تّنضيم د لجيش من عند لعتمانيين تّواركا، كيفما لعتمانيين خداو من لمغريب عناصر تقافية بحال طّربوش لّي كيسميوه "فاس". هادو 10 د لكلمات دازو من تّركية ل دّاريجة: كلمات اصلها عبري. من غير لّهجة ليهودية د دّاريجة لّي كانت كتخلط فيها دّاريجة معا لعبرية، كنلقاو عدد د لكلمات دخلو من لعبرية ل ستيعمال لعام د لمغاربة. من بينهوم: كلمات عندها اصل اخور. ف نيطاقات محددين، عندهوم علاقة بشي تقافة محددة متلا، كنلقاو كلمات جايين من لوغات خرين. سّميات د لبلدان ؤ د لمناطق لبرانيين، ؤ د لعادات ؤ تّقاليد ديالهوم، كيكونو مامطرجمينش ؤ موخودين كيفما هوما من لّوغات لاصليين ديالهوم. متلا: